Kroegbaas vas vir omkoperyArgieffoto ŉ 46-jarige eienaar van ŉ Kaapstadse kroeg is in hegtenis geneem nadat hy glo probeer het om die polisie om te koop. Konst. Noloyiso Rwexana, polisiewoordvoerder, het gesê die man het sy kroeg in Macassar sonder ŉ geldige dranklisensie bedryf. “ŉ Geheime operasie is uitgevoer waartydens die eienaar R5 000 aan ŉ polisiebeampte aangebied en betaal het om ŉ dranklisensie te bekom,” het Rwexana gesê. “Die man het belowe hy sal ŉ verdere R30 000 betaal wanneer hy die lisensie ontvang. ŉ Opvolgbesoek is gereël waartydens die eienaar R15 000 betaal het vir die lisensie. Hy is kort daarna in hegtenis geneem op aanklag van omkopery.” Rwexana het gesê die optrede van die polisiebeampte is prysenswaardig en ŉ duidelike aanduiding die polisie duld nie korrupsie nie. “Dit dien ook as ŉ waarskuwing aan kroegeienaars om binne die grense van die wet op te tree.” Die man sal na verwagting Vrydag in die Somerset-Wes-landdroshof verskyn.